Kazimieras Barėnas

Kazimieras Barėnas (tikroji pavardė Barauskas, 1907 m. gruodžio 30 d. Stanioniai, Pumpėnų valsčius, Panevėžio apskritis – 2006 m. kovo 17 d. Londonas) – Didžiosios Britanijos lietuvių rašytojas, vertėjas, spaudos darbuotojas.

Biografija 
Augo Pirmojo pasaulinio karo ir okupacijos metais, todėl mokyklos nelankė, mokėsi savarankiškai. Įstojęs eksternu 1929 m. baigė Panevėžio gimnaziją. 1933 m. baigė Vytauto Didžiojo universiteto Humanitarinių mokslų fakultetą. Studijų metais žurnale „Kultūra“ pasirodė ir pirmasis grožinis kūrinys – apsakymas „Neišbrista dumblynė“.

1930–1943 m. dirbo Vytauto Didžiojo universiteto administracijoje, uždarius universitetą, 1943–1944 m. laikraščio „Ateitis“ redakcijos sekretorius. 1944 m. pasitraukė į Vokietiją, dirbo laikraščių „Ateitis“, „Lietuviai“ redakcijose, 1945–1946 m. redagavo laikraštį „Nemuno aidas“. 1947 m. Vokietijoje ir Anglijoje kartu su kitais įsteigė laikraštį „Pašvaistė“. 

1947 m. apsigyveno Didžiojoje Britanijoje. Dirbo tekstilės fabrike, prižiūrėjo siūlų sukimo mašinas. Kartu pasinėrė į kūrybinius bandymus, o 1949 m. sausio 22 d. įstojo į Lietuvių rašytojų draugiją. 1950 m. įsteigė laikraščius „Manchester apygardos žinios“, „Skersvėjis“, „Akiratis“, bendradarbiavo kituose užsienio lietuvių leidiniuose. 1957–1973 m. ir 1979–1981 m. laikraščio „Europos lietuvis“, 1956–1967 m. „Darbininkų balsas“ redaktorius. 1957–1973 m. ir 1981 m. vadovavo leidyklai „Nidos knygų klubas“. 1964–1980 m. leido ir redagavo literatūros metraštį „Pradalgės“.

Kūryba 
Pasirašinėjo B. Kazimieraičio ir kitais slapyvardžiais. Kūryboje vyrauja prieškario Lietuvos kaimo ir išeivijos gyvenimo temos. Novelėse pasakojamos kasdieniškos istorijos, daug dėmesio skiriama veikėjų bendravimo psichologinėms problemoms, jų prisitaikymui prie aplinkos. Novelių romane „Dvidešimt viena Veronika“ parodytas lietuvės gyvenimas išeivijoje, kasdieniai jos rūpesčiai ir vienatvės išgyvenimui supinti su praeities prisiminimais. Romanų trilogija „Tūboto gaidžio metai“, „Beragio ožio metai“, „Meškos maurojimo metai“ apima maždaug 70 m. laikotarpį (kaizerinė okupacija, nepriklausomos Lietuvos gyvenimas, sovietinė okupacija); joje plėtojama šeimos likimo tema. Kūriniai realistiniai, epiški, juose gausu kaimo gamtos vaizdų, buities detaliu, šmaikščių dialogų.

Išvertė Dž. Steinbeko, V. Folknerio kūrinių.

Įvertinimas 
 1970 m. Vinco Krėvės premija
 1982 m. JAV lietuvių bendruomenės kultūros tarybos premija
 1992 m. ir 1997 m. Lietuvių rašytojų draugijos premija
 1997 m. Gedimino 4 laipsnio ordinas
 2007 m. įsteigta Kazimiero Barėno literatūros premija (teikia Panevėžio apskr. G. Petkevičaitės-Bitės viešoji biblioteka)

Bibliografija 
 Giedra visad grįžta, novelės, Memingenas, Tremtis, 1953 m.
 Karališka diena, novelės, Londonas, Nida, 1957 m.
 Atsitiktiniai susitikimai, Londonas, Nida Press, 1968 m.
 Tūboto gaidžio metai, romanas, London, 1969 m.
 Kilogramas cukraus, novelės, Chicago, 1978 m.
 Britanijos lietuviai 1947–1973 m., enciklopedinis leidinys, Londonas, Nida, 1978 m.
 Beragio ožio metai, romanas, Chicago, 1982 m.
 Meškos maurojimo metai, romanas, Western Springs (Ill.), Ateities literatūros fondas, 1990 m.
 Pati apatinė pakopa, novelės, Chicago(Ill.), Kn. leid. fondas, 1992 m.
 Dvidešimt viena Veronika, novelių romanas, Vilnius, Lietuvos rašytojų sąjungos leidykla, 1997 m.
 Britanijos lietuviai 1974–1994, enciklopedinis leidinys, Londonas, Didžiosios Britanijos Lietuvių S-ga, 1997 m.
 Apsakymų rinktinė. – Šiauliai: Varpai, 2004. (su Leono Peleckio-Kaktavičiaus str. Kazimieras Barėnas ir jo apsakymų bei novelių herojai (p. 222–238) – ISBN 9986-9340-9-5
 Tūboto gaidžio metai. – Romanas. – Šiauliai: Varpai, 2006. (su Leono Peleckio-Kaktavičiaus str. Tūboto gaidžio metai - pirmasis trilogijos tomas (p. 231–239) – ISBN 9955-667-05-2
 Beragio ožio metai. – Romanas. – Šiauliai: Varpai, 2007. (su Leono Peleckio-Kaktavičiaus str. Beragio ožio metai - antrasis trilogijos tomas (p. 279–287) – ISBN 978-9955-667-08-7

Šaltiniai

Literatūra 
 Leonas Peleckis-Kaktavičius. Kazimieras Barėnas: gyvenimas ir kūryba. – Monografija. – Šiauliai: Varpai, 2005. – 400 p., 40 iliustr. – ISBN 9955-667-01-X

Lietuvos rašytojai
Lietuvos redaktoriai
Lietuvos vertėjai